Este artigo trata sobre a sé da Igrexa católica bizantina ucraína. Para outras páxinas con títulos homónimos véxase: Diocese de Kíiv.

A **arquieparquía maior de Kíiv-Galicia** é a única arquieparquía maior e sé da Igrexa católica bizantina ucraína, sendo o arcebispo maior actual 
.

Xurisdición territorial
-----------------------

O arcebispo maior de Kíiv-Galicia ten xurisdición patriarcal ordinaria sobre todas as dioceses da Igrexa católica bizantina ucraína, dun xeito similar á xurisdición que ten o papa sobre a Igrexa latina, mais non sobre a totalidade da Igrexa católica. O arcebispo maior é tamén o metropolita da arquieparquía de Kíiv, sé propia del. Ademais, ten o título de bispo de Kamianets dos Ucraínos.

Das eparquías ucraínas, dependen directamente do arcebispo maior de Kíiv-Galicia os exarcados arquiepiscopais de Khárkiv, Crimea, Donetsk, Odesa e Lutsk.

Historia
--------

A provincia eclesiástica existe dende o século X, cando foi estabelecida a metrópole polo patriarca de Constantinopla antes do Gran Cisma de Oriente, logo da conversión do gran duque de Kíiv san Vladimiro o Grande no ano 988.

Logo da invasión mongol que devastou Kíiv no século XIII, en 1303 creouse unha segunda metrópole en Galicia, grazas aos esforzos do rei León I de Galicia e do seu fillo Xurxo. Existiu durante a maior parte do século XIV, mais estivo vacante dende 1401 xa que o metropolitano de Kíiv tomou o título.

Durante o século XV os metropolitanos traballaron conxuntamente co patriarca de Constantinopla para tentar restabelecer a unidade cristiá e en 1439 participaron na Unión de Florencia. En 1596 a Metrópole entrou na Unión de Brest, restabelecendo a plena comuñón coa Santa Sé, aínda que isto lle supuxo unha profunda división interna.

Logo das particións de Polonia a finais do século XVIII, a maior parte do territorio ruteno (as actuais Ucraína e Belarús) quedou baixo dominio ruso, onde a Igrexa católica Bizantina foi gradualmente suprimida en 1839. Porén, a Igrexa sobreviviu na Galicia baixo dominio austríaco, onde a metrópole de Galicia foi restabelecida, coa prerrogativa de administrar a sé vacante de Kíiv, en base á eparquía de Lviv, estabelecida polo papa Pío VII en 1807.

En 1939 Galicia caeu baixo dominio soviético, e en 1946 a estrutura eclesial local foi sometida á Igrexa ortodoxa rusa. En 1963 o metropolitano, residindo en Roma, foi elevado ao rango de arcebispo maior, con dereitos equivalentes aos de patriarca, mais sen nomealo como tal para non provocar represións contra a Igrexa clandestina en Ucraína e non complicar as relación ecuménicas co patriarcado ecuménico de Constantinopla.

Episcopoloxio
-------------

### Metropolitas de Kíiv

Coa Unión de Brest, a metrópole de Kíiv, Galicia e toda a Rus rompeu relacións coa Igrexa ortodoxa de Constantinopla e entrou en comuñón coa Igrexa católica, creando o que hoxe é a Igrexa católica bizantina ucraína. Dende ese momento, os metropolitas de Kíiv foron os seguintes:

* Michal Rahoza (1596-1599)
* Ipatii Potii (1600-1613)
* Yosyf Veliamyn Rutskyi (1613-1637)
* Rafail Korsak (1637-1640)
* Antin Seliava (1641-1655)
* Havryil Kolenda (1666-1674)
* Kypriian Zhokhovskyi (1674-1693)
* Lev Zalenskyi (1694-1708)
* Yurii Vynnytskyi (1708-1713)
* Lev Kyshka (1714-1729)
* Atanasii Sheptytskyi (1729-1746)
* Floriian Hrebnytskyi (1748-1762)
* Pylyp Volodkovych (1762-1778)
* Lev Sheptytskyi (1778-1779)
* Yason Smohozhevskyi (1780-1786)
* Teodosii Rostotskyi (1787-1805)

En 1807 a Igrexa católica ucraína foi dividida en dous para separar os territorios baixo o Imperio Ruso (Metrópole de Kíiv) dos gobernados pola monarquía dos Habsburgo, elevando á eparquía de Lviv ao rango de metrópole e dándolle os mesmos dereitos que a de Kíiv.

Os metropolitas de Kíiv entre 1807 e 1838 foron os seguintes:

* Irakly Lisovsky (1808-1809)
* Hryhory Kokhanovich (1809-1814)
* Yosafat Bulhak (1818-1838)

Logo do Sínodo de Polatsk (1838) a Igrexa católica bizantina foi abolida forzosamente no territorio do Imperio Ruso, e as súas propiedades e o seu clero transferidos á Igrexa ortodoxa rusa.

### Metropolitas de Lviv

Ao mesmo tempo, os metropolitas de Lviv foron os seguintes:

* Antin Anhelovych (1808-1814)
* Mykhailo Levytskyi (1816-1858)
* Hryhorii Yakhymovych (1859-1866)
* Spyrydon Lytvynovych (1866-1869)
* Yosyf Sembratovych (1870-1882)
* Sylvestr Sembratovych (1882-1898)
* Yulian Sas-Kuilovskyi (1899-1900)
* Andrei Sheptytskyi (1900-1944)
* Yosyf Slipyi (1944-1963)

### Arcebispos maiores de Lviv

Na década de 1960 o cardeal Yosyf Slipyi, metropolita de Lviv, pediu a elevación da sé ao rango de patriarcado. O papa Paulo VI respondeu elevándoa en 1963 ao rango de arcebispado maior, o que dáballe a mesma autonomía que as igrexas patriarcais, aínda que sen o título.

* Yosyf Slipyi (1963-1984)
* Myroslav Ivan Liubachivskyi (1984-2000)
* Liubomyr Huzar (2000-2005)

### Arcebispos maiores de Kíiv-Galicia

En 2005 uníronse novamente as metrópoles de Kíiv e Lviv, e a sé foi transferida dende Lviv a Kíiv, tomando dende entón os primados o título actual.

* Liubomyr Huzar (2005-2011)
* Sviatoslav Shevchuk (2011-actualidade)

Notas e referencias
-------------------

1. ↑  Matthew Bunson (2008). *2009 Catholic Almanac*. p. 274. ISBN 9781592764419.
2. ↑  Ukrainian Archiepiscopal Exarchate of Donets’k–Kharkiv
3. ↑  Ukrainian Archiepiscopal Exarchate of Odessa–Krym
4. ↑  Ukrainian Archiepiscopal Exarchate of Lutsk
5. ↑  VARIOS (2011). University of Ottawa Press, ed. *Vatican II: Experiences Canadiennes - Canadian Experiences*. p. 249. ISBN 9782760307636.

Véxase tamén
------------

### Outros artigos

* Arquieparquía católica ucraína de Kíiv
* Arquieparquía católica ucraína de Lviv
* Unión de Brest

### Ligazóns externas

* Arquieparquía de Kíiv, sé do arcebispo maior de Kíiv-Galitsia (páxina oficial), *(en ucraíno)* *(en ruso)*.
* Major Archeparchy of Kyiv-Halyč en *Catholic-Hierarchy.org*, *(en inglés)*.

| * v
* c
* e
Circunscricións da Igrexa católica bizantina ucraína |
| --- |
| ***Arquieparquía maior de Kíiv-Galicia*** |
| Arquieparquías Metropolitanas: | Curitiba · Filadelfia · Ivano-Frankivsk · Kíiv · Lviv · Przemyśl-Varsovia · Ternopil-Zboriv · Winnipeg |
| Eparquías(por provincia eclesiástica): | **Buenos Aires (latina):** Santa María do Patrocinio en Buenos Aires**Curitiba:** Inmaculada Concepción en Prudentópolis**Filadelfia:** San Nicolás de Chicago · San Xosafat en Parma · Stamford**Lviv:** Sambir-Drohobych · Sokal'-Žovkva · Stryj**Ivano-Frankivsk:** Chernivtsi · Kolomyia**Melbourne (Latina):** Santos Pedro e Paulo de Melbourne**Przemyśl–Varsovia:** Wrocław-Gdańsk**Ternopil-Zboriv:** Buchach · Kamianets-Podilskyi**Winnipeg:** Edmonton · Saskatoon · New Westminster · Toronto e Canadá Oriental**(Inmediatamente baixo o Arcebispado Maior):** Sagrada Familia de Londres · San Vladimiro o Grande de París |
| Exarcados apostólicos: | Alemaña e Escandinavia · Italia |
| Exarcados arquiepiscopais: | Crimea · Donetsk · Kharkiv · Lutsk · Odesa |
| Administracións apostólicas: | Casaquistán e Asia central |
| **Antigas circunscricións** |
| Belarús (1940 - 1942) · Grande Ucraína (1940 - 1944) · Łemkowszczyzna (1934 - 1947) · Rusia (1917 - 1951, de facto) · Volinia, Polesia e Podlasia (1931 - 1944) · Chełm · Kíiv (restaurada en 1995) · Lutsk e Ostroh (restaurada en 2008) · Pinsk-Turaŭ · Polack e Viciebsk · Smolensk · Supraśl · Volodymyr-Brest |

|  |  |
| --- | --- |
| Control de autoridades | 
* Wd: Q1147978
* Catholic-Hierarchy: kiev

 |